Risztov újból az aranyért úszhat
A berlini vizes Eb szerda délelőtti programjában országos csúccsal és a legjobb idővel jutott a 800 méteres gyorsúszás csütörtöki fináléjába Risztov Éva. Ugyancsak országos csúcsot ért el 50 háton Horváth Péter, míg legnagyobb ellenfele, a német Thomas Rupprath 25.20 másodperccel új kontinensrekordot állított fel.
A berlini vizes Eb-n továbbra is nagyszerűen szerepel Risztov Éva: a 400 vegyesen ezüstérmes ezúttal 800 gyorson remekelt. Risztov 8:29.92 percet úszott az előfutamban ezzel a június 30-i országos bajnokságon elért 8:31.35-ös rekordját javította meg. Eredménye nemzetközileg is figyelemreméltó, mivel csaknem három másodpercet vert a második leggyorsabb német Jana Henkére (8:32.41).

Szintén országos csúcsot úszott 50 háton Horváth Péter: 25.93 mp-cel ötödikként jutott tovább, saját, 2000-es rekordján javított hat századmásodpercet. Ugyanebben a számban a német 25.20 mp-es -rekorddal nyerte futamát, honfitársa, Sven Theloke 25.26-os májusi csúcsát döntötte meg.

Jól szerepelt a szerda délelőtti futamokban érdekelt többi magyar is, csak Nagy Réka (800 gyors, 8:42.94 p, 12.) és Rudolf Roland (50 hát, 26.93 mp, 25.) búcsúzott.

Férfi 200 m pillangón Kolozár Dávid (1:59.73 p) a negyedik helyen került a délutáni középdöntőbe, s sikerült továbbjutnia az egyéni csúcsot úszó Kiss Boldizsárnak is (2:01.91, 15.).

Reményi Diana (2:18.13) 200 vegyesen nyolcadikként biztosította helyét a délutáni folytatásban. Férfi 200 mellen csak 19-en álltak rajthoz délelőtt, így Bodor Richárdnak 2:18.66 perc is elég volt a továbbjutáshoz, összesítésben a 14. időt érte el.
Sport